Kommissionens beslutning

af 10. maj 2001

om femte ændring af beslutning 2001/223/EF om beskyttelsesforanstaltninger mod mund- og klovesyge i Nederlandene

(meddelt under nummer K(2001) 1429)

(EØS-relevant tekst)

(2001/364/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/425/EØF af 26. juni 1990 om veterinærkontrol og zooteknisk kontrol i samhandelen med visse levende dyr og produkter inden for Fællesskabet med henblik på gennemførelse af det indre marked(1), senest ændret ved direktiv 92/118/EØF(2), særlig artikel 10,

under henvisning til Rådets direktiv 89/662/EØF af 11. december 1989 om veterinærkontrol i samhandelen i Fællesskabet med henblik på gennemførelse af det indre marked(3), senest ændret ved direktiv 92/118/EØF, særlig artikel 9, og

ud fra følgende betragtninger:

(1) Efter rapporterne om udbrud af mund- og klovesyge i Nederlandene vedtog Kommissionen beslutning 2001/223/EF om beskyttelsesforanstaltninger mod mund- og klovesyge i Nederlandene(4), senest ændret ved beslutning 2001/324/EF(5).

(2) Mund- og klovesygesituationen i visse dele af Nederlandene vil kunne udgøre en fare for besætningerne i andre dele af Nederlandenes område og i andre medlemsstater på grund af markedsføringen af og handelen med levende klovbærende dyr og produkter deraf. Det sidste tilfælde blev imidlertid indberettet den 21. april 2001.

(3) Regionaliseringen bør derfor ændres på baggrund af sygdomsudviklingen.

(4) På mødet den 8. maj 2001 i Den Stående Veterinærkomité anførte Nederlandene i forbindelse med de foreslåede ændringer af beslutning 2001/223/EF følgende:

- trafik fra de områder, der er nævnt i bilag I, til de områder, der er nævnt i bilag II, og endvidere til resten af landet vil blive kontrolleret kontinuerligt for at forhindre flytning af levende modtagelige dyr

- på slagterier i Nederlandene vil der blive foretaget kliniske undersøgelser for symptomer på mund- og klovesyge, herunder kontrol af kropstemperaturen hos slagtedyr af modtagelige arter, der kommer fra områder i bilag I og II

- der vil blive sørget for, at intet kød flyttes fra et slagteri, der ligger i et af de områder, som er nævnt i bilag II, før tidligst et døgn efter, at dyrene er blevet slagtet

- kød bestemt til handel inden for EF og til eksport vil blive holdt helt adskilt fra kød mærket med det sundhedsmærke, der er fastlagt i beslutning 2001/305/EF, og skal stamme fra virksomheder, hvor der ikke findes kød mærket med det pågældende sundhedsmærke.

(5) Situationen tages op til fornyet gennemgang på mødet i Den Stående Veterinærkomité, som er berammet til den 29. maj 2001, og foranstaltningerne tilpasses om nødvendigt.

(6) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -

VEDTAGET FØLGENDE BESLUTNING:

Artikel 1

I Kommissionens beslutning 2001/223/EF foretages følgende ændringer:

1) I artikel 14 ændres datoen til "5. juni 2001".

2) I bilag I ændres "Provinserne Groningen, Friesland, Drenthe, Flevoland, Overijssel, de områder i provinsen Gelderland, der ligger nord for floden Rijn-Waal-Merwede mellem grænsen til Tyskland og til provinsen Zuid-Holland, og de områder i provinsen Utrecht, der ligger øst for vej A27", til "Iagttagelsesdistriktet og overvågningsområdet Oene-Ostervolde-Kootwijkerbroek, inkl. vaccinationszonen Noord-Veluwe, i provinserne Gelderland, Flevoland, Utrecht og Overijssel og iagttagelsesdistriktet og overvågningsområdet i provinserne Friesland og Groningen."

3) I bilag II ændres "Provinserne Noord-Holland, Zuid-Holland, Zeeland, Noord-Brabant og Limburg, de områder i provinsen Gelderland, der ligger syd for floden Rijn-Waal-Merwede mellem grænsen til Tyskland og til provinsen Zuid-Holland, og de områder i provinsen Utrecht, der ligger vest for vej A27" til: "- Provinserne Noord-Holland og Drenthe

- De områder i provinsen Zuid-Holland, der ligger nord for floden Merwede-Maas-Hollands Diep-Haringvliet

- Provinsen Friesland undtagen de af provinsens områder, der er nævnt i bilag I

- Provinsen Overijssel undtagen de af provinsens områder, der er nævnt i bilag I

- Provinsen Utrecht undtagen de af provinsens områder, der er nævnt i bilag I

- Provinsen Flevoland undtagen de af provinsens områder, der er nævnt i bilag I

- Provinsen Groningen undtagen de af provinsens områder, der er nævnt i bilag I

- De områder i provinsen Gelderland, der ligger nord for floden Rijn-Waal-Merwede mellem grænsen til Tyskland og til provinsen Zuid-Holland, undtagen de af provinsens områder, der er nævnt i bilag I."

4) Følgende indsættes som artikel 12a: "Artikel 12a

1. Nederlandene forbyder, at der sendes levende dyr, som er modtagelige for mund- og klovesyge, til de øvrige medlemsstater fra de dele af dets område, som ikke er nævnt i bilag I eller II.

2. Som undtagelse fra stk. 1 og uden at beslutning 2001/327/EF tilsidesættes, kan myndighederne på afgangsstedet pr. 15. maj 2001 tillade transport af levende svin fra en bedrift, der ligger uden for de områder, som er nævnt i bilag I og II, direkte til et slagteri i en anden medlemsstat til omgående slagtning efter tilladelse fra myndighederne på bestemmelsesstedet og på betingelse af, at der gives meddelelse herom til de centrale myndigheder i en eventuel transitmedlemsstat."

Artikel 2

Denne beslutning er rettet til medlemsstaterne.

Udfærdiget i Bruxelles, den 10. maj 2001.

På Kommissionens vegne

David Byrne

Medlem af Kommissionen

(1) EFT L 224 af 18.8.1990, s. 29.

(2) EFT L 62 af 15.3.1993, s. 49.

(3) EFT L 395 af 30.12.1989, s. 13.

(4) EFT L 82 af 22.3.2001, s. 29.

(5) EFT L 113 af 24.4.2001, s. 14.